DA Den Europæiske Unions Tidende C 117/8

Høringskonsulentens endelige rapport (1)

Genopladelige batterier

(AT.39904)

(2017/C 117/09)

Den 4. marts 2015 iværksatte Europa-Kommissionen (»Kommissionen«) proceduren efter artikel 11, stk. 6, i Rådets forordning (EF) nr. 1/2003 (2) og artikel 2, stk. 1, i Kommissionens forordning (EF) nr. 773/2004 (3) mod følgende fire virksomheder: Samsung SDI, Sony, Panasonic og Sanyo (»de berørte virksomheder«).

Efter forligsforhandlinger og indgivelse af forligsindlæg i henhold til artikel 10a, stk. 2, i forordning (EF) nr. 773/2004 fremsendte Kommissionen den 28. september 2016 en klagepunktsmeddelelse til følgende juridiske personer (»parterne«), som her er grupperet efter deres respektive berørte virksomheder:

— Samsung SDI Co., Ltd

— Sony Corporation, Sony Energy Devices Corporation, Sony Electronics Inc. og Sony Taiwan Limited

— Panasonic Corporation og Panasonic Automotive & Industrial Systems Europe GmbH, og

— Sanyo Electric Co., Ltd, Panasonic Industrial Devices Sales Taiwan Co., Ltd og Panasonic Automotive & Industrial Systems Europe GmbH.

I henhold til klagepunktsmeddelelsen deltog de pågældende virksomheder i én samlet og vedvarende overtrædelse af artikel 101 i TEUF og artikel 53 i EØS-aftalen inden for genopladelige lithium-ion-batterier i Det Europæiske Økonomiske Samarbejdsområde (EØS) fra 2004 til 2007.

Af Kommissionens udkast til afgørelse fremgår det, at de berørte virksomheder overtrådte artikel 101 i TEUF og artikel 53 i EØS-aftalen ved at deltage i én samlet og vedvarende overtrædelse, der omfattede hele EØS-området, og som bestod af priskoordinering og/eller udveksling af kommercielt følsomme markedsoplysninger om genopladelige lithium-ion-batterier.

Parterne bekræftede i henhold til artikel 10a, stk. 3, i forordning (EF) nr. 773/2004, at klagepunktsmeddelelsen afspejlede indholdet af deres forligsindlæg.

Jeg har i overensstemmelse med artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til, og det konkluderer jeg, at det gør.

I lyset af ovenstående og under hensyntagen til, at parterne ikke har rettet nogen anmodninger eller klager til mig (4), finder jeg, at alle parternes procedurerettigheder i denne sag er blevet respekteret.

Bruxelles, den 5. december 2016. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18), som ændret ved forordning (EF) nr. 622/2008 af 30. juni 2008 (EUT L 171 af 1.7.2008, s. 3).

(4) Ifølge artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).